CELEX: 32016D2009
Language: el
Date: 2016-11-15 00:00:00
Title: Εκτελεστική απόφαση (EE) 2016/2009 της Επιτροπής, της 15ης Νοεμβρίου 2016, για την έγκριση των προγραμμάτων εμβολιασμού κατά της οζώδους δερματίτιδας που υπέβαλαν τα κράτη μέλη [κοινοποιηθείσα υπό τον αριθμό C(2016) 7219] (Κείμενο που παρουσιάζει ενδιαφέρον για τον ΕΟΧ )

17.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 310/66
            
         ΕΚΤΕΛΕΣΤΙΚΉ ΑΠΌΦΑΣΗ (EE) 2016/2009 ΤΗΣ ΕΠΙΤΡΟΠΉΣ
   της 15ης Νοεμβρίου 2016
   για την έγκριση των προγραμμάτων εμβολιασμού κατά της οζώδους δερματίτιδας που υπέβαλαν τα κράτη μέλη
   
      
         [κοινοποιηθείσα υπό τον αριθμό C(2016) 7219]
      
   
   (Τα κείμενα στη βουλγαρική, την ελληνική και την κροατική γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
   Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
   Έχοντας υπόψη την οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (3), και ιδίως το άρθρο 19 παράγραφος 1 στοιχείο α), παράγραφος 3 στοιχείο α) και παράγραφος 6,
   Εκτιμώντας τα ακόλουθα:
   
               (1)
            
            
               Η οζώδης δερματίτιδα είναι ιογενής νόσος των βοοειδών, η οποία μεταδίδεται κυρίως μέσω φορέα και χαρακτηρίζεται από την πρόκληση σοβαρών ζημιών, ενώ παράλληλα μπορεί να εξαπλωθεί σημαντικά, κυρίως μέσω ζώντων ζώων και προϊόντων που προέρχονται από μολυσμένα ζώα.
            
         
               (2)
            
            
               Η οδηγία 92/119/ΕΟΚ θεσπίζει γενικά μέτρα για την καταπολέμηση ορισμένων ασθενειών των ζώων. Σ' αυτά περιλαμβάνονται τα μέτρα που πρέπει να λαμβάνονται στην περίπτωση υπόνοιας και επιβεβαίωσης της οζώδους δερματίτιδας σε εκμετάλλευση, τα μέτρα που πρέπει να λαμβάνονται στις ζώνες επιβολής περιορισμών και άλλα πρόσθετα μέτρα για την καταπολέμηση της νόσου. Τα εν λόγω μέτρα προβλέπουν επίσης τον εμβολιασμό σε περίπτωση εκδήλωσης εστίας οζώδους δερματίτιδας ως συμπλήρωμα σε άλλα μέτρα ελέγχου που υπόκεινται σε έγκριση από την Επιτροπή.
            
         
               (3)
            
            
               Η εκτελεστική απόφαση (ΕΕ) 2015/2055 της Επιτροπής (4) και η εκτελεστική απόφαση (ΕΕ) 2016/1183 της Επιτροπής (5) προβλέπουν ότι η Ελλάδα και η Βουλγαρία μπορούν να διενεργήσουν επείγοντα εμβολιασμό των βοοειδών που εκτρέφονται σε εκμεταλλεύσεις της ζώνης εμβολιασμού, όπως ορίζεται στο παράρτημα I καθεμίας από τις εν λόγω εκτελεστικές αποφάσεις. Λόγω της τρέχουσας επιδημιολογικής κατάστασης της οζώδους δερματίτιδας, η Κροατία, η οποία απειλείται άμεσα λόγω της εμφάνισης της οζώδους δερματίτιδας στην περιοχή, ενημέρωσε την Επιτροπή σχετικά με την πρόθεσή της να ξεκινήσει εκστρατεία εμβολιασμού κατά της οζώδους δερματίτιδας στις 8 Αυγούστου 2016.
            
         
               (4)
            
            
               Σύμφωνα με το έγγραφο Urgent advice on lumpy skin disease (Επείγουσα παροχή συμβουλών σχετικά με την οζώδη δερματίτιδα) της Ευρωπαϊκής Αρχής για την Ασφάλεια των Τροφίμων, που εκδόθηκε στις 29 Ιουλίου 2016 (6), ο εμβολιασμός κατά της οζώδους δερματίτιδας είναι ο πιο αποτελεσματικός τρόπος για τον περιορισμό της εξάπλωσης της νόσου. Για να επιτευχθούν τα προαναφερθέντα αποτελέσματα, είναι αναγκαίο να εμβολιαστεί το σύνολο του ευπαθούς πληθυσμού στις περιοχές που διατρέχουν κίνδυνο προσβολής από την οζώδη δερματίτιδα ή έχουν ήδη προσβληθεί από αυτήν, ούτως ώστε να ελαχιστοποιηθεί ο αριθμός των κρουσμάτων, ενώ θα πρέπει να επιτευχθεί υψηλή εμβολιαστική κάλυψη τόσο σε επίπεδο ζώων όσο και σε επίπεδο γεωργικών εκμεταλλεύσεων.
            
         
               (5)
            
            
               Για λόγους σαφήνειας και απλούστευσης, θα πρέπει να προβλεφθεί στην παρούσα απόφαση η έγκριση των προγραμμάτων εμβολιασμού που υποβλήθηκαν από την Ελλάδα και τη Βουλγαρία, τα οποία περιλαμβάνονται σήμερα στις εκτελεστικές αποφάσεις (ΕΕ) 2015/2055 και (ΕΕ) 2016/1183 αντίστοιχα. Επιπλέον, θα πρέπει να εγκριθεί το πρόγραμμα εμβολιασμού που υποβλήθηκε από την Κροατία. Τα προγράμματα εμβολιασμού που υποβλήθηκαν από την Ελλάδα και τη Βουλγαρία, τα οποία περιλαμβάνονται σήμερα στις εκτελεστικές αποφάσεις (ΕΕ) 2015/2055 και (ΕΕ) 2016/1183 αντίστοιχα, καθώς και το πρόγραμμα εμβολιασμού που υποβλήθηκε από την Κροατία πληρούν τις ελάχιστες απαιτήσεις που καθορίζονται για τα προγράμματα εμβολιασμού κατά της οζώδους δερματίτιδας στο παράρτημα II της εκτελεστικής απόφασης (ΕΕ) 2016/2008 της Επιτροπής (7) σχετικά με τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη.
            
         
               (6)
            
            
               Για να στεφθεί με επιτυχία ένα πρόγραμμα εμβολιασμού κατά της οζώδους δερματίτιδας, σε συνδυασμό με άλλα μέτρα ελέγχου, θα πρέπει να εφαρμοστεί κατά τη διάρκεια πολλών διαδοχικών ετών, ούτως ώστε να εξασφαλιστεί ανοσοποίηση ολόκληρου του ευπαθούς πληθυσμού για επαρκές χρονικό διάστημα.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Έγκριση προγραμμάτων εμβολιασμού κατά της οζώδους δερματίτιδας
   Εγκρίνονται τα προγράμματα εμβολιασμού κατά της οζώδους δερματίτιδας τα οποία παρατίθενται στο παράρτημα.
   Άρθρο 2
   Εφαρμογή
   Η παρούσα απόφαση εφαρμόζεται έως τις 31 Δεκεμβρίου 2019.
   Άρθρο 3
   Αποδέκτες
   Η παρούσα απόφαση απευθύνεται στη Δημοκρατία της Βουλγαρίας, την Ελληνική Δημοκρατία και τη Δημοκρατία της Κροατίας.
   
      Βρυξέλλες, 15 Νοεμβρίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 395 της 30.12.1989, σ. 13.
   
      (2)  ΕΕ L 224 της 18.8.1990, σ. 29.
   
      (3)  ΕΕ L 62 της 15.3.1993, σ. 69.
   
      (4)  Εκτελεστική απόφαση (ΕΕ) 2015/2055 της Επιτροπής, της 10ης Νοεμβρίου 2015, για τον καθορισμό των όρων θέσπισης του προγράμματος επείγοντος εμβολιασμού των βοοειδών κατά της οζώδους δερματίτιδας στην Ελλάδα και για την τροποποίηση της εκτελεστικής απόφασης (ΕΕ) 2015/1500 (ΕΕ L 300 της 17.11.2015, σ. 31).
   
      (5)  Εκτελεστική απόφαση (ΕΕ) 2016/1183 της Επιτροπής, της 14ης Ιουλίου 2016, για την έγκριση του προγράμματος επείγοντος εμβολιασμού κατά της οζώδους δερματίτιδας των βοοειδών στη Βουλγαρία και για την τροποποίηση του παραρτήματος της εκτελεστικής απόφασης (ΕΕ) 2016/645 (ΕΕ L 195 της 20.7.2016, σ. 75).
   
      (6)  EFSA Journal 2016· 14(8): 4573 [27 σ.].
   
      (7)  Εκτελεστική απόφαση (ΕΕ) 2016/2008 της Επιτροπής, της 15ης Νοεμβρίου 2016, σχετικά με τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη (βλέπε σ. 51 της παρούσας Επίσημης Εφημερίδας).
   
      ΠΑΡΑΡΤΗΜΑ
      
                  —
               
               
                  Το πρόγραμμα εμβολιασμού που υποβλήθηκε από την Ελλάδα.
               
            
                  —
               
               
                  Το πρόγραμμα εμβολιασμού που υποβλήθηκε από τη Βουλγαρία.
               
            
                  —
               
               
                  Το πρόγραμμα εμβολιασμού που υποβλήθηκε από την Κροατία.